Vier dood ná skietery by hospitaalChaos het Woensdagmiddag by die St. Francis Hospital geheers (Foto: Twitter) Chaos het Woensdagmiddag by die St. Francis-hospitaal in Tulsa, deel van Oklahoma in die VSA, geheers toe ŉ skietery daar uitgebreek het. Minstens vier mense is dood en talle beseer. Die polisie het met hul aankoms op die toneel die skieter ook dood aangetref. Hy het homself skynbaar geskiet. ABC News en CNN berig die skieter het net ná 17:00 met ŉ handwapen en ŉ geweer in die Natalie-gebou – wat uit kantore bestaan – losgebrand. Volgens kapt. Richard Meulenberg van die Tulsa-polisie het polisie met hul aankoms by die hospitaal op talle beseerdes – onder wie personeel en besoekers – op die tweede verdieping van die gebou afgekom. “Van die slagoffers het reeds aan hul skietwonde beswyk. Ons het ook op die skieter afgekom, wat reeds dood was,” bevestig Meulenberg. Volgens die polisie is die skieter, iets tussen 35 en 40 jaar oud, nog nie geïdentifiseer nie. Die motief agter die skietery is ook nog nie bekend nie. “Dit is nie duidelik of die skieter iemand spesifiek geteiken het nie.” Die polisie ondersoek ook ŉ bomdreigement in ŉ dorp naby Oklahoma wat dalk met die hospitaalskietery verbind kan word. “Owerhede het ook vandeesweek ŉ huis in Muskogee, Oklahoma, sowat 80 km suidoos van Tulsa, ontruim nadat hulle ŉ wenk ontvang het dat daar ŉ bom in die huis gelos is,” het Johnny Teehee, polisiehoof van Muskogee, gesê. ŉ Bomveiligheidsgroep het die huis gefynkam, maar geen bom gevind nie. Dié skietery kom te midde van ŉ vlaag skietvoorvalle in die VSA, waaronder die Uvalde-skietery in Texas waartydens 21 mense – onder wie 19 kinders – dood is. Twee van die slagoffers, ŉ onderwyseres en haar man, is Woensdag ter ruste gelê. ŉ Massadiens is in die Sacred Heart Catholic Church in Uvalde vir die onderwyseres, Irma Linda Garcia (48), en haar man, Joe (50), gehou. Joe het twee dae ná die skietery aan sy wonde beswyk. ŉ Soortgelyke massaskietery het boonop drie weke gelede in Buffalo, New York, plaasgevind. SAD NEWS: SHOOTING IN OKLAHOMA At least four people are dead and multiple people are injured following a shooting at the Natalie Medical Building at St. Francis Hospital in Tulsa, Oklahoma. The shooter is dead, police say they believe it was a self inflicted gunshot wound. pic.twitter.com/eFBhr2Reuk — Online Reporters (@OnlineReporter9) June 2, 2022